**OPIS POSLOVA I PODACI O PLAĆI ZA RADNO MJESTO – REFERENT – KOMUNALNI REDAR**

OPIS POSLOVA:

Nadzire provedbu propisa i akata kojima se regulira komunalni red. Obavlja nadzor nad davanjem javnih površina i drugih nekretnina u vlasništvu Grada na korištenje za postavljanje privremenih objekata te reklamnih i oglasnih predmeta, kao i nad korištenjem javnih površina za druge svrhe. Obavlja nadzor nad provedbom propisa kojima se uređuje zaštita od buke u djelokrugu jedinica lokalne samouprave. Obavlja nadzor nad provedbom propisa kojima se uređuje autotaksi prijevoz putnika. Obavlja nadzor nad radom komunalnih i trgovačkih društava koja obavljaju poslove iz područja komunalnog i vodnog gospodarstva. Obavlja nadzor nad primjenom propisanih mjera dezinfekcije, dezinsekcije, deratizacije i drugih mjera koje se tiču zaštite zdravlja pučanstva iz djelokruga jedinica lokalne samouprave. Obavlja poslove nadzora i premještanja nepropisno zaustavljenih i parkiranih vozila te poslove upravljanja prometom. Obavlja nadzor obavljanja dimnjačarskih poslova.

Nadzire provođenje agrotehničkih mjera te mjera za uređivanje i održavanje poljoprivrednih rudina propisanih gradskom odlukom o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na poljoprivrednom zemljištu te izrađuje zapisnike o stanju na terenu. Određuje poduzimanje radnji u svrhu provođenja odluke o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na poljoprivrednom zemljištu vlasnicima i korisnicima poljoprivrednoga zemljišta te poduzima druge mjere na koje je ovlašten gradskom odlukom.

Izriče mandatne kazne, priprema obavezne prekršajne naloge, predlaže podnošenje optužnih prijedloga za prekršaje propisane zakonom ili odlukom o komunalnom redu.

Vodi upravni postupak i rješava u upravnim stvarima.

Vodi evidencije o izvršenom nadzoru, sastavlja mjesečna i godišnja izvješća o radu, kao i evidencije poduzetih radnji o obavljanju poslova vezanih za područje prometnoga i poljoprivrednoga redarstva.

Obavlja i druge poslove po nalogu voditelja Odsjeka i pročelnika.

PODACI O PLAĆI:

Sukladno odredbi članka 8. Zakona o plaćama u lokalnoj i područnoj (regionalnoj) samoupravi (Narodne novine, broj 28/10), plaću službenika u upravnim odjelima i službama jedinice lokalne samouprave čini umnožak koeficijenta složenosti poslova radnoga mjesta na koje je službenik raspoređen i osnovice za obračun plaće, uvećan za 0,5% za svaku navršenu godinu radnoga staža.

Slijedom navedenoga, plaću čini umnožak koeficijenta 2,00 (sukladno Odluci o koeficijentima za obračun plaće službenika i namještenika u upravnim tijelima Grada Ivanić-Grada, Službeni glasnik Grada Ivanić-Grada, broj 09/22) i osnovice za obračun plaće u iznosu od 590,00 eura (sukladno Odluci o visini osnovice za obračun plaće službenika i namještenika u upravnim tijelima Grada Ivanić-Grada, Službeni glasnik Grada Ivanić-Grada, broj 09/22), uvećan za 0,5 % za svaku navršenu godinu radnoga staža.